b'\n_START_ARTICLE_\nThe Greater Good (Izgubljeni)\n_START_SECTION_\nPrije otoka\n_START_PARAGRAPH_\nNakon uhi\xc4\x87enja na aerodromu Heathrow zbog sumnje u terorizam, Sayida regrutiraju Australska tajna slu\xc5\xbeba i CIA koji ga upitaju da se infiltrira u teroristi\xc4\x8dku \xc4\x87eliju u Sydneyju \xc4\x8diji je \xc4\x8dlan njegov stari prijatelj Essam. Kako bi ga uvjerili u prihva\xc4\x87anje misije, govore mu da znaju gdje se nalazi Nadia. Sayid pristaje. Otkriva se da je Sayid, nakon \xc5\xa1to joj je pomogao u njezinom bijegu prije nekoliko godina, napustio Irak i putovao svijetom kako bi ju prona\xc5\xa1ao. Sayid odlazi u Sydney i infiltrira se u \xc4\x87eliju govore\xc4\x87i agentima da se Essam uvalio u stvari o kojima nema pojma i da ga on mo\xc5\xbee uvesti. Agenti mu govore da nagovori Essama da se slo\xc5\xbei sa samoubila\xc4\x8dkim bomba\xc5\xa1kim napadom te mu zaprijete ubojstvom Nadije kada Sayid odbije. Na dan napada Sayid otkriva Essamu da je dou\xc5\xa1nik pa ovaj po\xc4\x8dini samoubojstvo. Nakon Essamove smrti agenti govore Sayidu da Nadia \xc5\xbeivi u Kaliforniji te mu daju avionsku kartu i novac. Sayid upita \xc5\xa1to \xc4\x87e se dogoditi s Essamovim tijelom, a ovi mu odgovaraju da \xc4\x87e ga spaliti budu\xc4\x87i ga nitko ne tra\xc5\xbei. Sayid u tom trenutku zatra\xc5\xbei tijelo budu\xc4\x87i je Essam Musliman (Muslimani vjeruju u zakapanje, ne kremaciju). Nakon \xc5\xa1to mu ka\xc5\xbeu da njegov let kre\xc4\x87e za dva sata i da ne\xc4\x87e sti\xc4\x87i donijeti tijelo, Sayid im govori da \xc4\x87e oti\xc4\x87i na let sljede\xc4\x87eg dana (Oceanic let 815) na \xc5\xa1to agenti pristaju.\n_START_SECTION_\nNa otoku\n_START_PARAGRAPH_\nU pe\xc4\x87inama Sayid promatra o\xc5\xbealo\xc5\xa1\xc4\x87enu Shannon Rutherford (Maggie Grace) prije nego ju upita mo\xc5\xbee li ne\xc5\xa1to u\xc4\x8diniti za nju. U isto vrijeme Kate Austen (Evangeline Lilly) prati iscrpljenog Jacka Shepharda (Matthew Fox). Jack okrivljuje Johna Lockea (Terry O\'Quinn) za smrt Boonea Carlylea (Ian Somerhalder), ali ga Kate moli da se vrati. Na pla\xc5\xbei pre\xc5\xbeivjeli pokapaju Boonea. Tijekom pokopa dolazi Locke i poku\xc5\xa1ava objasniti \xc5\xa1to se dogodilo, ali Jack ga ignorira i napadne ga. Kasnije Jack obja\xc5\xa1njava Sayidu, Sun-Hwa Kwon (Yunjin Kim) i Kate da Locke la\xc5\xbee, ali svi se sla\xc5\xbeu da se Jack treba odmoriti. Locke tra\xc5\xbei od Shannon opro\xc5\xa1taj, ali bez rezultata; umjesto toga Shannon odlazi do Sayida i upita ga mo\xc5\xbee li ne\xc5\xa1to u\xc4\x8diniti u njezino ime za Lockea (impliciraju\xc4\x87i da ga \xc5\xbeeli mrtvog)._NEWLINE_U me\xc4\x91uvremenu Charlie Pace (Dominic Monaghan) govori Claire Littleton (Emilie de Ravin) da se mora odmoriti i premda se ona u po\xc4\x8detku opire ipak mu daje svoju bebu na \xc4\x8duvanje. Charlie, me\xc4\x91utim, ima problema s bebom koja ne prestaje plakati, a \xc4\x8dak niti Hugo "Hurley" Reyes (Jorge Garcia) ne poma\xc5\xbee pjevanjem pjesme "I Feel Good"; tek kad beba za\xc4\x8duje Sawyerov glas, u potpunosti se smiri. Kate se poku\xc5\xa1ava brinuti za Jacka koji tvrdoglavo inzistira da mora prona\xc4\x87i Lockea i obra\xc4\x8dunati se s njim. Shva\xc4\x87aju\xc4\x87i da nema drugog na\xc4\x8dina da ga smiri, Kate stavi drogu u njegov sok nakon \xc4\x8dega Jack zaspe pa se Sayid sada mo\xc5\xbee obra\xc4\x8dunati s Lockeom. Sayid dolazi u pe\xc4\x87ine i po\xc4\x8dinje ispitivati Lockea te ga tra\xc5\xbei da mu poka\xc5\xbee mali avion. Tijekom hodanja Sayid non-stop ispituje Lockea koji shva\xc4\x87a \xc5\xa1to se doga\xc4\x91a. Nakon dolaska do aviona Sayid ka\xc5\xbee Lockeu da zna da ovaj ima pi\xc5\xa1tolj pa mu ga Locke daje. Nakon toga mu Locke otkriva da ga je on onesvijestio kada je ovaj poku\xc5\xa1ao poslati signal u pomo\xc4\x87. Sve to naljuti Sayida koji uperi pi\xc5\xa1tolj u Lockea i po\xc4\x8dne ga ispitivati o oknu. Locke la\xc5\xbee govore\xc4\x87i da je Boone govorio o dijelovima aviona ne \xc5\xbeele\xc4\x87i jo\xc5\xa1 uvijek otkriti postojanje okna._NEWLINE_Sayid se vra\xc4\x87a na pla\xc5\xbeu i objasni Shannon da vjeruje kako Locke nije namjeravao nauditi Booneu. Shannon se naljuti i odlu\xc4\x8di uzeti stvari u svoje ruke. Od Jacka koji jo\xc5\xa1 uvije spava krade klju\xc4\x8d od kov\xc4\x8dega u kojem se nalazi oru\xc5\xbeje i nakon toga se suo\xc4\x8di s Lockeom u d\xc5\xbeungli. Tijekom konfrontacije dolaze Kate, Jack i Sayid, ali Shannon ne \xc5\xbeeli posustati i \xc5\xbeeli ubiti Lockea. Budu\xc4\x87i da mu nije ostao niti jedan drugi izbor, Sayid ska\xc4\x8de na Shannon u trenutku dok ona puca iz pi\xc5\xa1tolja, a metak prolazi malo pokraj Lockeove glave._NEWLINE_Te no\xc4\x87i Sayid posjeti Lockea koji mu zahvali \xc5\xa1to mu je spasio \xc5\xbeivot. Sayid mu govori da je to u\xc4\x8dinio samo iz razloga \xc5\xa1to vjeruje kako je Locke njihova najbolja nada za opstanak na otoku. Nakon toga upita Lockea da ga odvede do okna.\n_START_SECTION_\nPriznanja\n_START_PARAGRAPH_\nEpizodu The Greater Good gledalo je 17.2 milijuna Amerikanaca. Chris Carabott iz IGN-a o epizodi je napisao: "Boone i Shannon su oboje imali puno manje stvari za raditi u drugom dijelu sezone. To se pogotovo odnosi na Shannon \xc4\x8diji je vrhunac bio kada je de\xc5\xa1ifrirala Rousseauine dokumente za Sayida. U ovoj je epizodi glumica Maggie Grace dobila priliku da zasja u punom sjaju \xc5\xa1to ona i \xc4\x8dini svojom odli\xc4\x8dnom glumom o\xc5\xbealo\xc5\xa1\xc4\x87ene i uznemirene sestre koja okrivljuje nekoga za Booneovu smrt. Publika napokon dobiva priliku vidjeti dubinu njezinog lika, a njezina \xc5\xbeelja za osvetom izrazito je uvjerljiva."'